ZULAIKA PORTILLO (EH Bildu, 2014-11-20):
Eztabaidatzera ekartzen dugun gaiak gizarte ekonomiarekin zerikusia du, eta bereziki, ekonomia alternatibo eta solidarioa indartzeko garrantzizko tresna dela esan dezakegu.
Gizarte justuago bat lortzeko horrelako urratsak ematea ezinbestekoa dela deritzogu, eredu sozioekonomiko berri bat lortzeko bidean beste pausu bat. Ganbara honetan askotan eztabaidatu dugu gizarte ekonomiaz. Askotan akordioak lortu ditugu baina akordio horien betetze-maila aztertzerakoan agerikoa da Jaurlaritzatik ez dituela eman beharreko urratsak.
Eta hori ez dugu guk bakarrik ikusten. Guztiok izan duzue aukera datorren urterako aurrekontuen aurreproiektuak hala gertatzen dela ikusteko. Zer nolako pisua ematen zaio gizarte ekonomiari? Oso eskasa.
Baina gizarte ekonomiari ateak ez zaizkio ixten soilik Jaurlaritzaren aurrekontuetan. Behin eta berriro oztopoak jartzen zaizkio. Ganbara honetan, esaterako, onartu zen ebazpen bat enplegu zentro berezien erregistroa sortzeko baina oraindik zain gaude.
Administrazio Publikoa enplegua sortzerakoan eredugarria izan behar dela esaten dugu begin eta berriro. Eta horrela izan behar da zeren eta behin eta berriro ikusten dugu Administrazioak berak beren eskuetan dituen tresna guztiak ez dituela erabiltzen kontzeptu hau garatzeko.
Horregatik, aurkeztu genuen iaz ekimen hau eta horregatik gaur ere gure eskaera indarrean dagoela uste dugu. Ekimen horrek zioak dioen bezala, ekainaren 2ko 6/2008 ebazpenak Autonomi Erkidegoko Administrazioaren eta bere sektore publikoaren kontratazioan gizarte-irizpideak, ingurumenekoak eta beste politika publikoak barne hartzea arautzen du.
Eta ebazpen horrek, kontratu-erreserbari dagokionez, hurrengo hau jasotzen du:
"Autonomi Erkidegoko Administrazioaren sektore publikokoa den saila, erakunde autonomo, zuzenbide pribatuko erakunde publiko eta erakunde bakoitzak urtero aurrekontu ekitaldiaren amaieran kontratu-erreserbari buruzko txostena aurkeztuko du, jarraibidearen 4. epigrafean agertzen dena eta esleitutako zenbatekoa kontratu mota eta jarduera alorra adierazpen dituena. Lortutako datua Justizia, Lana eta Gizarte Segurantza Sailei bidaliko dira zenbat eta orokorra egin eta hurrengo ekitaldirako gordetako zenbateko proposatzeko".
Ebazpen horrek ere, 4. Atalean ere ezartzen du: "Autonomia Erkidegoko Administrazioaren sektore publikokoak diren sailek, erakunde autonomoek, zuzenbide pribatuko eta ente publikoek eta entitateak zenbait kontratu gorde behar dituzte urtero erregistraturiko gizarteratze enpresentzat, ezgaitasun bat duen pertsonen lanerako zentroentzat edo babestutako lan programen esparruan gauzatu behar direnentzat.
"Erreserba horren kopurua, kopuru ekonomiko orokorra eta sektoriala urtero ezarriko du Ogasun eta Herri Administrazio Sailak. Horretarako, erreserbaren onuradun izango diren taldeen laneratzearen gain eskudun diren sailek, sektore horien ordezkari diren enpresa elkarteei kontsulta egin ondoren, aurreko urteari dagokion eta erreserbaren onuradun diren enpresa sektore ezberdinetako negozio kopurua aurkeztuko diote Ogasun eta Herri Administrazio Sailari".
Ebazpen horren betetze-mailaren inguruan informazio eskaera egin genuen eta, Jaurlaritzaren erantzunaren ondorioz, jakin genuen Jaurlaritzako sail ezberdinek egindako kontratu-erreserbak oso gutxi edo sail batzuetan gertatzen den bezala, bat bera ere ez direla izan.
Eta iaz, aurtengo aurrekontuen aurreproiektua aztertzerakoan, antzeman genuen aurrekontuetan ez zela aurreikusten inolako kopururik aipatutako ebazpena betetzeko. Administrazioan egiten diren kontratu ezberdinetan, merkatu erreserbak bideratzeko diru kopururik ez.
Orduan, urgentziazko ekimen bezala aurkeztu genuen baina mahaiak urgentziazko tratamendua ukatu zion. Horrela, aurrekontuen garaia igaro zen eta ez genuen aukerarik izan gaia mahai gainean jartzeko. Zoritxarrez, 2015eko aurrekontuen aurreproiektuan egoera errepikatu egin da eta ez dute jasotzen horretarako kopururik.
Horregatik, gaur 6/2008 ebazpenak ez betetzearen arazoa zuzentze aldera ekartzen dugu legez besteko proposamen hark zeukan oinarria Ganbara honetara.